Lørdag eftermiddag og aften kan man opleve mangfoldighed i alle regnbuens farver i Aalborg. For sjette gang afholder Aalborg Pride parade gennem byen. En dag, hvor det for arrangører såvel som deltagere handler om at fejre mangfoldigheden. -Jeg synes, det er kanonvigtigt med det her statement. Specielt i lyset af sådan nogle hændelser som det, der desværre skete i Oslo for knap 14 dage siden, fortæller Martin Christensen, forperson for Aalborg Pride. Stor tilslutning Sammen med resten af foreningen Aalborg Pride har han arbejdet benhårdt for at planlægge dagens pride-parade, der er den sjette i rækken, siden Aalborg Pride blev etableret som forening tilbage i 2015. Derfor er han heller ikke sen til at svare på, hvad han glæder sig mest til i forbindelse med dagens parade i Aalborg. - Hmm... at sove søndag aften, tror jeg, siger han med et spøgefuldt grin, der understreger arbejdsindsatsen, som er gået forud for i dag. Ved dagens parade gennem byen deltog et sted mellem 3000 og 4000 deltagere, lyder estimatet fra myndighederne. I indslaget over artiklen kan du møde nogle af dem, som i dag gik med i paraden i Aalborg, der lørdag aften slutter med et stort anlagt afterparty på Studenterhuset i Aalborg.

Opsummering:
For sjette gang lægger Aalborg lørdag gader, stræder og parker til Aalborg Pride.